**Letná turistická sezóna 2022**

Letnú turistickú sezónu zaháji mesto Skalica v sobotu 21.5.2022 festivalom Trdlofest. **Od tohto dátumu budú každý víkend až do konca letnej sezóny sprístupnené skalické pamiatky.** V každej z nich sa v čase od 12:00 do 18:00 hod. bude nachádzať sprievodca, ktorý bude návštevníkom poskytovať odborný výklad k danej pamiatke. Sprevádzanie bude fungovať na princípe **turistického pasu**, ktorý si návštevníci zakúpia v Turistickej informačnej kancelárii a ten im umožní vstup do každej z 12 pamiatok. Popri víkendovom sprevádzaní v letnej sezóne si môžu turisti v TIK-u **celoročne** objednať prehliadku so sprievodcom po vami vybraných skalických pamiatkach.

Turistická informačná kancelária bude počas letnej sezóny otvorená v pracovné dni od 7:30 do 18:00 hod. a počas víkendov od 10:00 do 18:00 hod.

Novinky letnej turistickej sezóny 2022:

* **Zrekonštruovaná Expozície kníhtlače** - v rámci výzvy Fondu malých projektov programu Interreg SR-ČR Mesto Skalica získalo dotáciu vo výške 29.112,91 € na obnovu vnútorných omietok, kompletné vymaľovanie, obnovu fasády a čiastočnú rekonštrukciu strechy. Interiérové vybavenie Expozície kníhtlače je doplnené o nové moderné štýlové sklenené infopanely a o TV obrazovku, na ktorej sa bude premietať nový náučný 20 minútový videofilm. Vďaka nemu sa doterajší ústny výklad sprievodcu v expozícii obohatí a doplní o autentické zábery zachytávajúce jednotlivé fázy výroby knihy. Súčasťou bude aj novovytvorený propagačný materiál zameraný na technické pamiatky prihraničného regiónu Skalica - Hodonín.
* **Interaktívna Expozícia kníhtlače** – návštevníci si budú môcť priamo v expozícii opečiatkovať a ozdobiť pohľadnicu, ktorá sa stane ich suvenírom.
* **Nová web stránka Turistickej informačnej kancelárie** - moderný dizajn s množstvom praktických informácií.
* **Nové orientačné tabule** na veži farského kostola, ktoré popisujú panoramatické výhľady.
* Vybrané tematické prehliadky organizované TIK budú obohatené o **kráľovské kostýmy**. Sprievodcovia budú v kostýme kráľa a kráľovnej sprevádzať návštevníkov.
* Novinkou tiež bude aj **fotostena s motívom kráľovského páru**, pri ktorej si môžu návštevníci vyhotoviť nezabudnuteľnú fotografiu.
* Obnovená expozícia vinárstva v Ľadovni.
* Na podporu smart mobility mesto Skalica osadilo nabíjaciu stanicu pre elektrobicykle v centre mesta a počas letnej sezóny pribudne aj na  rybníkoch. Táto aktivita sa uskutoční za podpory Oblastnej organizácie cestovného ruchu Záhorie.
* Nové suveníry, tričká sprievodcov a propagačné materiály k 650. výročiu povýšenia Skalice na slobodné kráľovské mesto. Nové ležadlá s logom mesta Skalica si môžete vyskúšať na vybraných podujatiach počas letnej sezóny.

V letnej turistickej sezóne 2022 budeme pokračovať v organizovaní prehliadok mesta Skalica na konskom povoze s názvom „**Kráľovský okruh po Skalici**“ sprevádzaný sprievodcom mesta Skalica. Pri prehliadke františkánskeho kláštora si návštevníci môžu pozrieť **prezentačné video o pečení pravého Skalického trdelníka.** Prostredníctvom Hravého sprievodcu a Mini hier môžu návštevníci zábavnou formou spoznať mesto Skalica s jeho zaujímavosťami. Pre návštevníkov TIK-u je celoročne k dispozícii **bezplatná wi-fi.** Na podporu smart riešení v oblasti cestovného ruchu návštevníkom ponúkame mobilnú aplikáciu **Geohra** ,zabezpečujúcu prehliadku vybranými pamiatkami mesta Skalica.

Mesto Skalica v tomto roku oslavuje 650. výročie povýšenia Skalice na slobodné kráľovské mesto. Kultúrny život bude obohatený o množstvo podujatí:

* 21. 5. Trdlofest
* 28. 5. Marián Varga 70+5
* 28. 5. Deň otvorených búd
* 28. 5. Zahájenie sezóny na Kamennej búde
* 4. 6. Remeselný jarmok
* 4. 6. Rozprávkoland – Deň detí
* 4. 6 – 7. 6. DIVERGENCIE 2022 – večery komornej hudby
* 10. 6. Z rozprávky do rozprávky - prehliadka pamiatok
* 18. 6. Kráľovský rozprávkový pochod
* júl a august podujatia v rámci festivalu ARTLETO
* 11. 8. – 14. 8. Truck food fest
* 20. 8. Festival kráľovských vín
* 20. 8. Maringota fest
* 28.8, 4.9, 11.9, 18. 9. MUSICA SACRA SKALICA – festival chrámovej a organovej hudby
* 2. 9. Deň európskeho kultúrneho dedičstva
* 16 – 18. 9. Skalické dni 2022
* 22. 10. Deň otvorených búd
* 29. 10. Výročie súboru historického tanca Reminiscencie

Viac informácii o podujatiach nájdete: [www.tikskalica.sk](http://www.tikskalica.sk)

*Ing. Renáta Medňanská*

*Vedúca oddelenia marketingu a cestovného ruchu mesta Skalica*